Die Kafes, letterlik die "hok", was ’n plek waar moontlike troonopvolgers van die Ottomaanse Ryk onder ’n soort huisarres gehou is.
Die vroeë geskiedenis van die ryk is vol voorbeelde van oorloë tussen mededingende broers nadat ’n sultan gesterf het. Dit het dus amper wet geword dat ’n nuwe sultan pas ná sy troonbestyging sy broers sou laat doodmaak, soms tientalle van hulle, selfs babas. Daar was egter verskeie gevalle waar dié praktyk amper die ryk vernietig het en die instelling van die huisarres van die moontlike erfgename het die ryk se toekoms help verseker.